บัญชีรีดลดเบิกจ่ายค่ายา5พันล้าน
กรมบัญชีกลางตั้งเป้าลดการเบิกจ่ายค่ายาให้ราชการปี54 ส่วนยานอกบัญชีหลัก8กลุ่มรอความชัดเจนจากรัฐบาล
28 มี.ค. 2554

กรมบัญชีกลางตั้งเป้าลดการเบิกจ่ายค่ายาให้ราชการปี54 ส่วนยานอกบัญชีหลัก8กลุ่มรอความชัดเจนจากรัฐบาล
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า กรมได้ตั้งเป้าหมายลดการเบิกจ่ายค่ายาให้กับราชการในปี 2554 ให้ลดลงประมาณ 5,000 ล้านบาท จากปัจจุบันที่กรมมีการเบิกจ่ายค่ารักษาพยาบาล 6.4 หมื่นล้านบาทต่อปี ในจำนวนนี้เป็นค่ารักษาผู้ป่วยนอก ประมาณ 4 หมื่นล้านบาท เป็นการเบิกจ่ายค่ายากว่า 3 หมื่นล้านบาทต่อปี คิดเป็น 80% ของค่ารักษาผู้ป่วยนอก
นายรังสรรค์ กล่าวว่า ในส่วนแผนของกรมที่จะยกเลิกการเบิกจ่ายยานอกบัญชีหลักอีก 8 กลุ่มนั้น จะต้องรอความชัดเจนจากนายกรณ์ จาติกวณิช รมว.คลัง ซึ่งเรื่องนี้เป็นนโยบายของรัฐบาล ขณะที่การยกเลิกเบิกจ่ายยาข้อเข้าเสื่อม (กลูโคซามิน) ที่ดำเนินการไปแล้วนั้น จะมีการยกเลิกให้กลับมาเบิกจ่ายได้อีกหรือไม่ ก็ขึ้นอยู่กับนโยบายรัฐเช่นกัน
ทั้งนี้ นายอภิสิทธิ์ เวชชาชีวะ นายกรัฐมนตรี ได้ตั้งคณะกรรมการขึ้นมาพิจารณาความเหมาะสมการจ่ายยาทั้ง 8 กลุ่ม รวมถึงยาข้อเข้าที่ห้ามไปแล้ว ว่า มีความเหมาะสมดำเนินการแก้ไขอย่างไร ซึ่งคณะกรรมการชุดนี้ มีนายอัมมาร สยามวาลา เป็นประธาน